El programa d'emissions que va néixer a l'empara del Decret 270/1996, de 23 de juliol, ha estat un instrument que ha permès establir un sistema àgil de posada en circulació de valors i captació de recursos en funció de les necessitats de finançament de l'emissor.
El present Decret té com a objecte mantenir aquest sistema com un instrument bàsic d'actuació en el mercat de valors i com a font sistemàtica i transparent de finançament, amb un volum de negociació suficient, i que s'adapta a les necessitats sorgides arran de la unió monetària i econòmica.
El seu fonament substantiu està en l'habilitació, les característiques i el límit que es disposin per a cada exercici pressupostari, d'acord amb els articles 16 i 17 de la Llei de finances catalana.
Altrament el programa incorpora, com a instruments de política financera, el bescanvi i recompres de valors que coadjuvaran a dotar els valors de l'expectativa de negociació que el mercat exigeix i permeti obtenir una millor estructura del deute en circulació.
Igualment el programa d'emissions es fonamenta en els conceptes que recull el Reial decret 291/1992, de 27 de març, sobre emissions i ofertes públiques de valors; combina diverses tècniques de col·locació de valors, i basa l'element característic de l'emissió en la seva unitat de propòsit, i no en la formal homogeneïtat circumstancial dels valors.
Atenent l'habilitació que per a cada període pressupostari es disposi, i dintre de les característiques que el present Decret estableix, el Departament d'Economia i Finances serà qui posarà en funcionament els instruments que vulgui desenvolupar al llarg d'un any del programa i serà alhora qui li donarà, durant el període de subscripció, l'agilitat que el sistema d'emprèstit singular no pot proporcionar.
La reordenació del programa preveu igualment tres procediments de col·locació de valors: subhasta competitiva, que ara es pot realitzar amb dos mecanismes diferenciats com són el de preu i el de marges o diferencials; col·locació restringida entre creadors de mercat i col·locació sindicada simple o assegurada.
A la vegada, cadascun d'aquests procediments preveu diverses possibilitats específiques dintre del seu sistema.
Les entitats participants estan agrupades i definides atenent el nivell de col·laboració pel qual han estat escollides com a entitats col·laboradores simples i entitats creadores de mercat, sense preveure un nombre limitat de participants.
Les creadores de mercat, a més, estan compromeses a cotitzar diàriament preus de compra i venda dins els terminis habituals per a cada tipus de valor, per assegurar-ne la divulgació en el mercat.
Aquesta reordenació del programa permet una sincronia més gran entre els diferents exercicis pressupostaris i facilita la incorporació de noves referències o la seva substitució sense renunciar a la seguretat jurídica dels mecanismes de l'emissió, ni s'alteren les característiques essencials dels valors ni de les seves posades en circulació.
Per tot això, a proposta del conseller d'Economia i Finances i d'acord amb el Govern,
Àmbit d'aplicació, objecte i definicions generals
Àmbit d'aplicació i objecte del programa
Formen part del programa d'emissions de deute públic de la Generalitat de Catalunya les emissions de deute a llarg termini nominades en euros en el mercat domèstic europeu que es posin en circulació en cada exercici pressupostari en virtut de l'habilitació que a aquest efecte es disposi, en la forma i les condicions que determina aquest Decret.
L'import màxim a emetre en cada exercici el determinarà el conseller d'Economia i Finances, dins el límit i les condicions d'endeutament autoritzat en la norma pressupostària o específica corresponent.
3.1 Els valors que s'emetin sotmesos al que disposa el present Decret seran negociables i estaran representats en anotacions en compte d'acord amb el que estableix el Reial decret 291/1992, de 27 de març, i d'ofici s'admetran a cotització a la Borsa de Barcelona.
Els valors esmentats gaudiran dels mateixos beneficis i condicions que el deute públic de l'Estat.
3.2 L'import nominal de cadascun dels valors serà de 1.000 euros, que alhora serà també l'import mínim de negociació o múltiples d'aquest si així ho determina el Departament d'Economia i Finances.
3.3 Els valors es denominaran, en funció de la seva vigència o termini d'amortització, bons i obligacions de la Generalitat.
Rebran la denominació de bons quan per qualsevol sistema de col·locació es posin en circulació amb un termini d'amortització que, essent superior a un any, no superi els 5 anys.
Seran denominades obligacions quan superin la dita vigència.
3.4 Els diferents imports i la resta de característiques dels valors que s'emetin i es posin en circulació per qualsevol dels sistemes previstos els determinarà el Departament d'Economia i Finances.
Forma d'emissió i posada en circulació
4.1 Els valors es podran posar en circulació durant tot l'exercici pressupostari en qualsevol dels procediments següents:
Col·locació restringida entre creadors de mercat.
Col·locació sindicada simple o assegurada.
Les diferents posades en circulació de valors per qualsevol dels sistemes damunt esmentats al llarg d'un mateix exercici pressupostari i subjectes a les normes que estableixi el present Decret formaran part d'una única emissió d'acord amb el que disposa l'article 4 del Reial decret 291/1992, de 27 de març.
En cada procediment de posada en circulació de valors s'identificarà l'emissió i la referència a la qual pertany.
4.2 La data de llançament de l'emissió coincidirà amb la de la primera posada en circulació de valors que s'emetin dins els límits fixats pel Departament d'Economia i Finances.
4.3 El preu d'emissió es calcularà prenent com a referència l'interès nominal, el valor nominal dels valors, el tipus d'interès de mercat, el preu i la data d'amortització i el temps que falti fins al pagament del proper cupó, en els termes que preveu aquest Decret.
Registre dels valors i sistema de liquidació
El registre comptable de les anotacions en compte el durà a terme el Servei de Compensació i Liquidació de la Borsa de Barcelona, que, alhora, serà l'òrgan encarregat de realitzar les corresponents compensacions i liquidacions dels valors emesos, sens perjudici de la col·laboració que pugui establir amb altres entitats de liquidació i compensació.
L'operativa dels dits valors en el mercat secundari quedarà sotmesa al que disposa l'Ordre del Departament d'Economia i Finances de 22 de març de 1994.
Formes de participar en la col·locació i posades en circulació dels valors
La participació en els diferents procediments de col·locació de valors es farà a través d'entitats enumerades en els articles 64 i 65 de la Llei del mercat de valors que tinguin capacitat per operar i mitjançar en la col·locació, i assegurament directe o indirecte de valors per compte de l'emissor d'acord amb el que disposa l'article 63 de la Llei del mercat de valors i que hagin estat escollides com a entitats col·laboradores simples o creadores de mercat, d'acord amb el que disposa el títol 3 d'aquest Decret.
Tant les entitats col·laboradores com les creadores de mercat seran escollides per resolució del conseller d'Economia i Finances, a proposta de la Direcció General de Política Financera, entre les que, a més de complir els requisits que estableix l'article 30 i no trobar-se en cap supòsit de l'article 20 de la Llei de contractes de les administracions públiques, puguin oferir millors possibilitats de col·locació del deute de la Generalitat de Catalunya en funció dels instruments financers emprats, els objectius de col·locació de valors, la seva implantació en el mercat i la seva capacitat per oferir liquiditat.
Així mateix es tindran en compte els objectius de política financera determinats pel Departament d'Economia i Finances.
Posada en circulació i adjudicació de valors pel sistema de subhasta
Definició i determinació de l'import a subhastar
8.1 L'adjudicació de valors pel sistema de subhasta tindrà com a finalitat la pujada en el preu dels valors, la qual es podrà fer tant en forma de preu expressat en percentatge com en forma de diferencial sobre una TIR de referència del deute de l'Estat o sobre la cotització del tipus swap (permuta financera) de l'euríbor.
L'oferta de valors es farà mitjançant la corresponent convocatòria de subhasta en la forma que determina aquest Decret, però l'anunci d'una convocatòria no pressuposarà en cap cas l'obligació per part de l'emissor d'adjudicació.
8.2 Per determinar l'import a ingressar per part de les entitats adjudicatàries es tindran en compte els dies transcorreguts del període d'interès en curs.
Seran fungibles els valors que tinguin una mateixa data d'amortització i el mateix interès nominal.
8.3 Dins el límit establert per emetre valors sotmesos al present Decret, el Departament d'Economia i Finances fixarà l'import màxim que, per a cada exercici pressupostari, es podrà posar en circulació pel sistema de subhasta.
8.4 Si els objectius de col·locació no són assolits, se'n podrà disposar la col·locació per algun altre dels sistemes establerts.
De la mateixa manera, però sense superar l'import màxim a emetre en cada exercici pressupostari, l'import previst per aquest sistema es podrà ampliar per assolir els objectius de col·locació que es considerin necessaris.
9.1 Per poder assolir els volums de col·locació estimats es podran convocar tantes subhastes com siguin necessàries, sense cap altre límit que les condicions establertes en les normes que les regulin.
Les subhastes podran ser ordinàries o extraordinàries.
Tindran la consideració de subhasta ordinària les que se celebrin seguint el calendari establert en l'ordre que disposi la subscripció de valors per aquest sistema, o en les resolucions de la Direcció General de Política Financera en què per raons d'idoneïtat es modifiqui el calendari inicialment establert.
9.2 Seran subhastes extraordinàries les que de forma singular convoqui de forma expressa i per raons de mercat la Direcció General de Política Financera al marge del calendari previst, si en l'ordre de col·locació de valors per aquest sistema s'estableix la possibilitat de fer-ne.
9.3 Les subhastes tant ordinàries com extraordinàries es podran celebrar a dues voltes, però la convocatòria de la segona volta estarà reservada a les entitats anomenades creadores de mercat d'acord amb el que estableix l'article 14.
De la forma de convocatòria i notificació de subhastes
10.1 Les subhastes ordinàries podran ser convocades per la Direcció General de Política Financera en la forma i les condicions que estableixi l'ordre del Departament d'Economia i Finances.
Aquesta convocatòria serà notificada individualment a cadascuna de les entitats col·laboradores que puguin intervenir en cada volta i s'hi precisaran els termes en què es farà i si es tracta d'una subhasta per preu o bé per marge:
a) Subhastes per preu: s'especificarà com s'hauran de presentar aquests preus i s'hi adjuntarà una taula (preus-TIR).
b) Subhastes per marge: s'especificarà com s'hauran de presentar els marges i respecte de quins valors de l'Estat, o termini del swap de l'euríbor, que es prenguin de referència per determinar la TIR corresponent.
En aquest supòsit s'inclourà l'hora de fixació de la referència de què es tracti.
10.2 La notificació de la convocatòria corresponent serà tramesa per qualsevol mitjà que n'asseguri la recepció i l'acusament de rebuda, entre els quals hi ha la tramesa per telefax i la del correu electrònic o a través de sistemes similars que determini el Departament d'Economia i Finances.
En aquest sentit, serà prova de recepció de convocatòria la mera presentació d'oferta per a la subhasta.
Ajustant-se al contingut de la convocatòria tant les entitats col·laboradores com el mateix òrgan encarregat de convocar-les en podran donar publicitat per qualsevol mitjà de comunicació.
Les ofertes per participar en cada subhasta es podran presentar fins a l'hora que es determini en la convocatòria de cada subhasta.
El Departament d'Economia i Finances determinarà els volums mínims de participació per cada oferta presentada i el nombre d'ofertes que per cadascuna de les referències sol·licitades pugui presentar cada entitat participant, així com el model al qual s'haurà d'ajustar la presentació d'ofertes i en el qual s'hauran d'incloure, si s'escau, les peticions que realitzin pel sistema que estableix l'article 14 d'aquest Decret.
Celebració de la subhasta per preu
12.1 La Direcció General de Política Financera del Departament d'Economia, Finances i Planificació, a partir de l'hora límit fixada en la convocatòria per a la presentació d'ofertes, procedirà a ordenar-les de més a menys preu, i de menys a més tipus d'interès per cada termini de venciment, rebutjarà les que no s'ajustin als requisits de la convocatòria i procedirà, si s'escau, a l'arrodoniment dels imports oferts en la forma que prèviament hagi determinat el Departament d'Economia i Finances.
En qualsevol cas es podrà declarar deserta la subhasta quant les ofertes presentades no s'ajustin als criteris de política financera de la Generalitat, a la situació de mercat o a requisits establerts en la convocatòria.
12.2 A fi de poder classificar les ofertes presentades, s'expressaran en termes de preu, entenent-lo com el percentatge en tant per cent, amb dos decimals, sobre el nominal dels valors.
12.3 En funció de les condicions de mercat i criteris de política financera, en cada subhasta serà determinat un preu marginal que establirà el límit per a l'acceptació de les ofertes rebudes i, en conseqüència, totes les ofertes que tinguin un preu inferior al marginal seran rebutjades.
Per establir les condicions en què es procedirà a l'adjudicació dels valors es determinarà el preu mitjà ponderat resultant de la subhasta.
12.4 Les ofertes el preu de les quals superi el preu mitjà ponderat seran adjudicades al preu mitjà ponderat.
Les ofertes el preu de les quals quedi comprès entre el preu mitjà ponderat i el preu marginal seran acceptades i adjudicades al preu ofert.
12.5 En el cas que en cada termini existeixin diverses ofertes al tipus marginal que superin l'objectiu de col·locació per termini, es podrà o bé acceptar-les en la seva totalitat ampliant el volum de posada en circulació estimat, o bé fer un prorrateig dels imports excedits en proporció als oferts, fet que comportarà que siguin adjudicades parcialment.
12.6 El resultat de la subhasta en primera volta es recollirà en l'acta que a aquest efecte s'instrumenti i s'informarà les entitats oferents, tan aviat com sigui possible, de les quantitats adjudicades per termini, i si s'escau, de l'obertura de la segona volta de la subhasta a les entitats creadores de mercat, indicant si es tracta de segona volta automàtica o de segona volta a preus lliures.
No obstant això, a cada entitat licitadora només se li podrà indicar en particular la quantitat adjudicada, o si la seva oferta ha estat rebutjada i el motiu.
Celebració de subhastes per marge o diferencial
13.1 En les subhastes convocades pel procediment de marge o diferencial, les ofertes que s'hi presentin seran expressades en punts bàsics sobre la base de referència predeterminada en la convocatòria, les quals seran ordenades de menor a major una vegada tancat el termini de recepció.
13.2 Una vegada ordenades les ofertes i en funció de les condicions de mercat i els criteris de política financera que la Direcció General de Política Financera determini, es fixarà un marge o diferencial màxim (diferencial marginal) com a límit per a l'acceptació d'ofertes rebudes, es rebutjaran les que el sobrepassin i s'acceptaran totes les ofertes amb un diferencial menor excepte quan el volum ofert i acceptat superi l'objectiu de col·locació.
En aquest cas es podrà acceptar en la seva totalitat ampliant el volum de posada en circulació estimat, o bé fer un prorrateig dels imports excedits en proporció als oferts, la qual cosa comportarà que siguin adjudicats parcialment.
Per establir les condicions en què es procedirà a l'adjudicació dels valors, es determinarà el diferencial mitjà ponderat resultant de la subhasta expressat en punts bàsics.
13.3 Les ofertes presentades seran adjudicades seguint els criteris següents:
Les ofertes amb un diferencial superior al mitjà ponderat seran adjudicades al preu d'emissió que correspongui al diferencial ofert.
Les ofertes amb un diferencial inferior al mitjà ponderat seran adjudicades al preu mitjà ponderat corresponent al diferencial mitjà ponderat.
En qualsevol cas la subhasta es podrà declarar deserta quant les ofertes no s'ajustin als criteris de política financera, a la situació de mercat o als requisits establerts en la convocatòria.
13.4 Sens perjudici del que disposa l'article 15, abans de l'hora que s'estableixi en la convocatòria de la subhasta o que determini el Departament d'Economia i Finances, es comunicarà a les entitats adjudicatàries els volums nominals, diferencials adjudicats i el diferencial mitjà ponderat així com el marginal i en farà públic el resultat a través dels instruments que l'emissor consideri oportuns per assegurar-ne una difusió més gran.
13.5 Una vegada comunicat el resultat de la subhasta, la Direcció General de Política Financera fixarà el valor de la TIR de l'Estat de referència o del tipus del swap de l'euríbor que s'haurà preestablert en la convocatòria per a cada termini.
13.6 En el cas de la TIR de l'Estat, es fixarà com a mitjana de la TIR de demanda cotitzada a les pantalles Reuters i hora que es determini en la convocatòria, del mateix matí i dia de la subhasta, o altres que pugui determinar el Departament d'Economia i Finances.
En cas que no hi hagi cotitzacions almenys en dues pantalles, es prendrà una nova referència cada 30 minuts fins a l'hora del dia que estableixi el Departament d'Economia i Finances.
Si arribada aquesta hora límit no es tenen les dues cotitzacions requerides, es passarà a obtenir la del dia posterior a la subhasta amb el mateix mecanisme a partir de les deu hores.
13.7 En el cas del tipus del swap de l'euríbor, aquest s'obtindrà de la pantalla d'informació financera que es determini en la convocatòria.
Si no hi ha informació en la pantalla esmentada, s'aplicarà el mateix procediment de fixació de tipus que el previst per al mateix supòsit en el cas de diferencial sobre la TIR de l'Estat.
El Departament d'Economia i Finances determinarà la fórmula per obtenir la TIR de l'emissió, la qual haurà de respondre a TIR Estat/Tipus swap + marge adjudicat.
14.1 La participació en el sistema de subhasta en segona volta està reservada exclusivament a les entitats col·laboradores designades com a creadores de mercat.
14.2 El sistema de segona volta podrà ser automàtica o a preus lliures.
Serà automàtica quan en la convocatòria de subhasta no s'hagi establert cap objectiu de col·locació o bé quan aquest objectiu s'hagi cobert en la primera volta, fet que serà indicat en la comunicació del resultat de la primera volta i de convocatòria de segona volta.
El Departament d'Economia i Finances fixarà el percentatge mínim necessari adjudicat sobre el sol·licitat en la primera volta, però inferior a l'objectiu de col·locació per procedir a convocar subhasta a preus lliures.
14.3 Els creadors de mercat acudiran a la segona volta automàtica presentant fins a tres peticions addicionals amb un preu no inferior al mitjà resultant de la subhasta en primera volta.
Igualment, el Departament d'Economia i Finances establirà els imports i les condicions que la Generalitat s'obliga a adjudicar en la segona volta automàtica.
14.4 Cadascuna de les ofertes que els creadors de mercat hauran de presentar quan es convoqui subhasta a preus lliures tindran un import total mínim determinat pel Departament d'Economia i Finances.
Si no es disposa el contrari, les dites ofertes no tindran límit de preu i la Generalitat podrà determinar lliurement la quantitat acceptada en segona volta.
Subscripcions públiques i tram minorista no competitiu
15.1 La Direcció General de Política Financera, un cop celebrada la subhasta en primera i segona volta d'acord amb el que estableix aquest Decret, i en el mateix acte pel qual es doni per resolt el resultat de la subhasta, podrà establir un període de subscripció pública per a inversors minoristes a través de les oficines de les entitats col·laboradores o dels creadors de mercat.
El preu de subscripció serà el preu mitjà ponderat resultant de cada subhasta en primera volta corresponent a cada referència, i el seu desembors serà en la mateixa data que en les altres adjudicacions.
L'adjudicació a través de subscripció pública, la durada del període de subscripció pública, l'import nominal màxim de les peticions i, si s'escau, el volum nominal màxim a adjudicar a través de subscripció pública seran fixats per ordre del conseller d'Economia i Finances.
15.2 Igualment el Departament d'Economia i Finances podrà establir l'existència d'un tram minorista no competitiu en el sistema d'adjudicació de valors per subhasta i alhora determinarà el percentatge que sobre la dita subhasta es reserva per atendre les peticions que es formulin.
S'entendrà per tram minorista no competitiu la subscripció de valors al preu mitjà ponderat resultant de cada subhasta, per persones físiques o jurídiques amb peticions realitzades a través de les entitats col·laboradores fins a la data límit de presentació d'ofertes i per import màxim per peticionari no superior a l'import que a aquest efecte es fixi per ordre del Departament d'Economia i Finances.
Les entitats col·laboradores determinaran l'import global que sol·licitin per aquest tram, en la forma que determini la convocatòria però indicant el nombre de peticions sol·licitades.
En cas d'excés de sol·licituds es podrà determinar un prorrateig d'adjudicació a cada entitat que representi la mateixa proporció de l'import adjudicat en la subhasta.
El resultat de la subhasta tant en primera com en segona volta es recollirà en un acta definitiva estesa per la Direcció General de Política Financera, que recollirà els criteris de selecció de les ofertes guanyadores per cada tram, si s'escau, els motius i la consideració per a l'obertura de la segona volta, segons estableix aquest Decret o, si s'escau, la declaració de deserta.
En la mateixa acta es determinarà la conveniència de convocar un període de subscripció pública de valors d'acord amb el sistema que estableix l'article 14.1 d'aquest Decret.
El resultat de la subhasta tant en primera com en segona volta serà publicat en el DOGC per resolució de la Direcció General de Política Financera en un termini no superior a set dies naturals des de la celebració de la subhasta.
Si escau, es procedirà a donar publicitat del volum adjudicat pel sistema de subscripció pública oberta en la subhasta correlativament anterior i, en conseqüència, el volum definitiu adjudicat en aquella subhasta.
No obstant això, el resultat definitiu de la subhasta serà comunicat a les entitats participants individualment abans de les 15 hores del dia de celebració de la subhasta, per qualsevol mitjà que n'asseguri la recepció, d'acord amb l'article 12.6 del present Decret.
Ajustant-se a la comunicació del resultat definitiu de la subhasta, tant les entitats col·laboradores com la mateixa Direcció General de Política Financera en podran donar la divulgació necessària pels mitjans de difusió adequats.
Altres sistemes d'adjudicació de valors a través d'entitats col·laboradores
D'acord amb el que estableixen els articles 3 i 4, el conseller d'Economia i Finances, a proposta de la Direcció General de Política Financera, podrà disposar la posada en circulació d'un determinat volum de valors entre els creadors de mercat, per un dels procediments següents:
a) A través de subhasta competitiva entre els creadors de mercat, al qual s'aplicarà el sistema de subhasta a primera volta en qualsevol dels tipus previstos.
b) Sol·licitant oferta de col·locació a cada creador per l'import total a posar en circulació, assignant la totalitat a la millor oferta.
En aquest cas, els creadors de mercat podran participar individualment o sindicar l'operació entre entitats col·laboradores.
c) D'altres procediments que garanteixin l'efectiva col·locació de l'import que es pretén posar en circulació i la participació dels creadors de mercat.
18.1 Si les circumstàncies de mercat ho aconsellen, es podrà procedir a posar en circulació un determinat volum de valor a través de sindicats de col·locació i assegurament liderats per entitats col·laboradores.
A igualtat de condicions, es podrà donar preferència a les liderades per creadors de mercat.
L'import a posar en circulació per aquest sistema i d'altres característiques atenent el que disposi el decret d'emissió podrà ser determinat per ordre del conseller d'Economia i Finances.
18.2 Els valors que es posin en circulació així podran tenir qualsevol termini de vigència superior a un any sempre que no superin el venciment final màxim establert en l'ordre d'emissió de l'exercici corresponent.
El que s'ha esmentat en el paràgraf anterior també serà aplicable al que preveu l'article 17.
Adjudicació dels valors representats en anotacions en compte
A les entitats que hagin resultat adjudicatàries, per qualsevol sistema de posada en circulació, l'emissor els comunicarà els valors assignats i les seves característiques al més aviat possible, per qualsevol mitjà que n'asseguri la recepció.
De la mateixa manera s'informarà el Servei de Compensació i Liquidació de la Borsa de Barcelona i, si s'escau, l'agent de pagaments.
No obstant això, quan els valors a posar en circulació s'assignin a un grup d'entitats col·laboradores, l'import adjudicat es comunicarà a l'entitat que actuï d'agent.
Tot l'anterior, s'entendrà sens perjudici dels altres requisits previstos en les normes que a aquest efecte siguin aplicables.
Lliurament de l'import efectiu dels valors
El lliurament a l'emissor dels fons corresponents als valors adjudicats, segons el sistema de col·locació de què es tracti, el duran a terme les entitats adjudicatàries, directament o a través de l'agent, abans de l'hora que es determini per ordre del Departament, amb la mateixa data valor i al número de compte que es designi a l'efecte.
Procediment d'amortització dels valors
21.1 En el cas que en un sistema de posada en circulació es vulgui preveure la possibilitat d'amortització anticipada de valors, haurà de ser anunciada en l'ordre que disposi el seu llançament.
L'emissor, no obstant això, podrà amortitzar anticipadament els valors procedint a recomprar-los, a fi de substituir-los per noves referències o disminuir el seu endeutament.
21.2 En la data assenyalada per a l'amortització de cada valor, el SCLBARNA-Deute o, si escau, l'entitat agent, abonarà en els comptes indicats per les entitats adherides a aquest servei l'import nominal dels saldos del valor amortitzat.
Cadascuna de les entitats adherides reemborsarà l'import nominal dels valors que s'amortitzin al seu titular en la data valor del dia d'amortització, un cop satisfetes, si s'escau, les obligacions tributàries a què estiguin subjectes tant el titular com l'entitat adherida.
De les recompres i bescanvis de valors
El Departament d'Economia i Finances podrà determinar en cada exercici pressupostari el bescanvi i recompres de valors negociables amb termini de reemborsament superior a un any de la Generalitat de Catalunya, emesos i posats en circulació per qualsevol dels sistemes d'emissió emprats.
El bescanvi de valors comporta l'intercanvi, amb les condicions que es determinin, de valors anteriorment emesos per altres de nova emissió posats en circulació durant el corresponent exercici pressupostari.
La recompra de valors en circulació comporta l'adquisició a preu de mercat d'aquells valors i fins a l'import total que es determini.
Tant el bescanvi com la recompra de valors hauran de respondre en tot cas als objectius finals i límits establerts en la corresponent llei de pressupostos o norma específica que els habiliti.
El bescanvi de valors es podrà fer per algun dels següents procediments:
b) Bescanvi per mitjà de creadors de mercat.
La recompra de valors es farà de forma directa a través d'entitats col·laboradores en el mercat.
L'elecció d'un sistema o l'altre, en els termes i les condicions que estableixi el Departament d'Economia i Finances, no serà limitatiu dels altres, i estarà en funció dels objectius de política financera i criteris d'oportunitat de mercat que es persegueixin en cada bescanvi, d'acord amb les finalitats que estableix el darrer paràgraf de l'article 22 d'aquest Decret.
En qualsevol cas, quan el bescanvi es faci amb valors nous posats en circulació dintre del programa d'emissions a llarg termini, es podran utilitzar els instruments i els procediments previstos en els respectius sistemes de posades en circulació de valors del programa per procedir a l'intercanvi dels valors.
Les referències a bescanviar les determinarà el Departament d'Economia i Finances, el qual alhora establirà els mecanismes correctors adequats entre els diferents preus i períodes d'amortització, comissions i primes tant en el moment d'anunciar el corresponent bescanvi com en el moment en què es realitzi.
El procediment de bescanvi per subhasta suposarà licitar per un preu de la referència antiga per intercanviar-la per una de nova el preu de la qual serà prèviament fixat el mateix dia de la subhasta, en els termes i les condicions que estableixi el Departament d'Economia i Finances.
Del bescanvi entre creadors de mercat
El procediment de bescanvi entre creadors de mercat suposarà que a través d'aquestes entitats col·laboradores durant un determinat període de temps es podran bescanviar saldos de referències antigues per altres de noves sobre la base dels preus prèviament prefixats d'ambdues referències.
En aquest cas el Departament d'Economia i Finances haurà d'establir almenys el període de bescanvi, determinació de les referències a substituir i determinació del preu de les antigues i de les noves.
La recompra de valors es durà a terme amb intervencions puntuals en el mercat secundari, per resolució de la Direcció General de Política Financera que atorgarà manaments a una o diverses entitats col·laboradores de comprar a preu de mercat un determinat volum de valors corresponents a les referències que hagi establert el Departament d'Economia i Finances.
De l'amortització de valors i la seva publicitat
Tant el bescanvi com la recompra de valors comportarà l'amortització anticipada amb caràcter voluntari dels valors preexistents recomprats o bescanviats així.
La Direcció General de Política Financera donarà publicitat del resultat de cada bescanvi o recompra en el DOGC.
De les diferents entitats col·laboradores
De les entitats col·laboradores
29.1 Tindran la consideració d'entitats col·laboradores per a la col·locació de valors negociables de la Generalitat de Catalunya les entitats que, prèvia sol·licitud, manifestin adherir-se al que preveu aquest Decret, alhora que acceptin el compromís d'ajustar la seva participació a les normes que estableixi i a les que es desenvolupin d'acord amb el present programa.
29.2 Atenent el nivell de col·laboració que assoleixin seran considerades:
a) Entitats col·laboradores simples: les entitats que hagin estat escollides per participar en la col·locació de valors mitjançant subhasta competitiva o altres sistemes de posada en circulació no reservats exclusivament a les entitats creadores de mercat.
b) Creadors de mercat: les entitats que, havent-ho sol·licitat, hagin estat escollides, es comprometin a cotitzar un preu comprador i un altre de venedor dels valors emesos, ajustin la seva actuació a les normes que regulen la seva condició i funció i assegurin la liquidat dels valors emesos per la Generalitat de Catalunya.
Presentació de sol·licituds i criteris per a l'elecció d'entitats col·laboradores
30.1 L'elecció d'entitats col·laboradores es farà a sol·licitud de les entitats que compleixin els requisits i les condicions que estableixen els articles 6 i 7 d'aquest Decret, aspectes que hauran d'acreditar fefaentment aportant un memoràndum justificatiu dels criteris assenyalats en aquest article.
A la sol·licitud les entitats hauran d'expressar si volen participar-hi com a entitats col·laboradores o com a creadores de mercat.
30.2 El nombre d'entitats col·laboradores el determinarà el Departament d'Economia i Finances.
No obstant això, en cada període d'emissió la Direcció General de Política Financera podrà modificar el nombre d'aquestes entitats a fi d'adequar-les als objectius de col·locació de deute.
30.3 Els criteris de selecció d'entitats tindran en compte el grau de participació en la negociació en el mercat de valors i la capacitat de l'entitat per assolir els objectius de col·locació.
Seran criteris de participació en la col·locació de valors:
a) Participació i volums assolits en la col·locació de valors en el mercat primari de renda fixa.
b) Volums de valors negociats i participació en el mercat secundari de renda fixa.
c) Grau de participació en les emissions i programes de deute de la Generalitat i volums adjudicats o col·locats.
d) Altres aspectes relacionats amb la política financera de la Generalitat.
Així mateix es valorarà la capacitat de cada entitat en el compliment dels objectius fixats basant-se en:
a) Capacitat de distribució del deute entre residents o no residents.
b) Capacitat tècnica i recursos humans destinada a la col·locació de valors.
c) Participació en altres programes d'emissions de renda fixa, ja sigui com a creadors de mercat o com a entitat col·laboradora.
30.4 Les entitats creadores de mercat seran escollides atenent els criteris abans esmentats, entre les que ho hagin sol·licitat i millor s'adaptin a les necessitats de política financera prevista per la Generalitat per a la col·locació de valors.
30.5 Tant als efectes de selecció de noves entitats col·laboradores com creadores de mercat, com de la seva substitució, sens perjudici del que disposa l'article 34, l'actuació de les entitats serà revisada atenent el següent:
a) Freqüència de participació i volums sol·licitats en subhastes.
c) Preus o diferencials oferts per l'entitat dins els marges d'adjudicació.
d) Actuació en el mercat secundari: liquiditat, freqüència de cotitzacions, marge de negociació entre preus de compra i venda.
La sol·licitud d'admissió com a entitat col·laboradora, creadora de mercat, la resoldrà el conseller d'Economia i Finances atenent els criteris que estableixen aquest Decret i les normes que el despleguin, així com el nombre d'entitats col·laboradores que en cada període estableixi el mateix Departament d'Economia i Finances per al compliment dels objectius previstos en aquest programa d'emissions.
Igualment es tindran en compte per a ulteriors revisions o ampliacions les entitats que, reunint els requisits, no hagin pogut ser admeses.
Dels drets i obligacions de les entitats col·laboradores i creadores de mercat
Compromís de la Generalitat amb les entitats participants
Amb les entitats col·laboradores en general:
a) La Generalitat de Catalunya es compromet a col·locar a través d'aquestes entitats els valors negociables a llarg termini en el mercat domèstic en euros emesos d'acord amb aquest Decret.
Aquesta col·locació es farà en els termes establerts per a cada nivell d'entitat col·laboradora.
b) Impulsar i abonar les activitats de promoció del mercat de deute de la Generalitat que les diferents entitats de forma coordinada puguin realitzar.
A més dels compromisos esmentats en el punt anterior, quan es tracti de creadors de mercat:
a) Remetre informació periòdica sobre el sistema d'endeutament en què participin.
A aquest efecte poden establir una línia de diàleg contínua que podrà contenir reunions periòdiques sobre els objectius a assolir amb intercanvi de propostes per millorar l'activitat dels creadors i la gestió i difusió del deute.
b) Concedir als creadors de mercat la capacitat de ser instruments d'intervenció de la Generalitat en els mercats quan se'ls sol·liciti i en els termes del manament.
c) Permetre difondre la imatge de creador de mercat del deute de la Generalitat en valors negociables en euros en la promoció de l'entitat com a mediadora supeditada al coneixement i ús previ de la imatge per part de la Generalitat.
e) Canalitzar les emissions de deute públic de la Generalitat en euros, quan el procediment d'emissió sigui mitjançant col·locacions restringides entre creadors de mercat.
Obligacions de les entitats col·laboradores i de les entitats creadores de mercat
33.1 Obligacions de les entitats col·laboradores:
a) Participar activament en la presentació d'ofertes en els diferents sistemes de posada en circulació de valors de forma regular i en les condicions que reglamentàriament estigui establert.
b) Utilitzar tota la seva xarxa comercial per donar a conèixer els valors negociables de la Generalitat subjectes a aquest programa, facilitant-ne i promocionant la subscripció davant els seus clients.
c) Trametre la relació de subscriptors al Servei de Compensació i Liquidació de la Borsa de Valors de Barcelona abans de la data de desembors de cada posada en circulació de valors o adjudicació.
d) Informar i fer repercutir adequadament les despeses i comissions aplicables als clients i les seves modificacions.
33.2 Obligacions dels creadors de mercat: a més de les obligacions establertes en el punt anterior, els creadors de mercat hauran de:
a) Participar de forma regular en els sistemes de col·locació oberts a totes les entitats col·laboradores, mitjançant peticions competitives.
b) Participar en les emissions de deute i la seva posada en circulació que estiguin reservades als creadors de mercat.
c) Cooperar amb la Borsa de Barcelona i la Direcció General de Política Financera per a l'adequat funcionament del mercat secundari, i complir els criteris que coordinadament s'estableixin per al desenvolupament d'aquest mercat.
d) Posar la seva capacitat tècnica i coneixement de mercat al servei de l'obtenció de la més gran negociabilitat i liquiditat dels valors, i del manteniment dels preus en el mercat secundari en els nivells que s'estableixin per cada tipus de valors.
e) Proporcionar tota la informació que li sigui demanada en relació amb l'activitat desenvolupada i sobre altres aspectes tendents a millorar el sistema de col·locació del deute de la Generalitat i en el compliment dels compromisos adquirits.
Mitjançant cotització pública i regular de preus de compra i venda en ferm dins els terminis habituals i normalitzats del mercat per a cada tipus de valors.
A demanda dels subscriptors o potencials clients i públic en general davant de qualsevol entitat col·laboradora.
A través de sistemes de comunicació i difusió que de forma periòdica i per a la seva divulgació tingui establerts cada entitat col·laboradora per als seus clients de forma general o particular.
Especialment els creadors de mercat coordinaran a través de les seves àrees de negociació de valors tot el sistema de contractació de valors a fi de mantenir la màxima liquiditat possible:
Ajustant els marges entre totes les entitats col·laboradores.
Cotitzant diàriament preus de compra i venda i assegurant-ne la divulgació a través dels sistemes usuals de mercat.
Establint comunicació a temps real a través de la xarxa electrònica amb la Borsa de Barcelona sobre les transaccions efectuades en aquest mercat.
Pèrdua de la condició d'entitat col·laboradora
Es perdrà la condició d'entitat col·laboradora:
a) Per renúncia de la mateixa entitat col·laboradora.
b) Per la pèrdua dels requisits i les condicions que estableixen els articles 6 i 7 d'aquest Decret.
c) Per acord de la Direcció General de Política Financera quan l'entitat incompleixi qualsevol de les obligacions contingudes en el present Decret o en les normes que regulin les emissions de valors, així com per l'incompliment o la no-observança de les normes d'aplicació general i pertinent.
d) Desviació reiterada de propostes de participació, tenint en compte tant el conjunt de les ofertes presentades com el preu mitjà o el conjunt de les actuacions de les distintes entitats col·laboradores en l'exercici de les seves funcions i obligacions.
e) Pel fet incórrer en una de les causes que estableix l'article 20 de la Llei de contractes de les administracions públiques.
Sens perjudici de l'anterior, es podrà perdre exclusivament la condició de creadora de mercat:
1) A petició de la mateixa entitat.
2) Per modificació del nombre de creadors de mercat o substitució per una altra entitat.
Es tindrà en compte la participació activa de cada creador així com altres de característiques tècniques que pressuposin més o menys adaptació a les condicions requerides i noves orientacions de la funció encomanada, d'acord amb el que preveu l'article 35.
3) Per actuacions pròpies dels creadors de mercat assumibles en la lletra d) anterior.
Revisió del nombre d'entitats i de la seva actuació
35.1 La revisió i avaluació de l'actuació tant de les entitats col·laboradores com creadores de mercat tindrà com a objecte l'anàlisi i l'acompliment dels objectius previstos en aquest programa i, en concret, els de col·locació de valors previstos per a cada emissió en els seus procediments de posada en circulació, i el d'assegurar-ne la liquiditat.
35.2 La Direcció General de Política Financera serà l'òrgan encarregat de procedir a la revisió damunt esmentada amb la periodicitat que es consideri convenient, però que amb tot cas serà com a mínim anual.
L'avaluació d'aquesta actuació es farà tenint en compte el que preveu el número 5 de l'article 30, així com els objectius de política financera del Departament d'Economia i Finances.
35.3 A aquest fi, la Direcció General de Política Financera podrà dirigir a les entitats col·laboradores les recomanacions que consideri convenients per tal d'ajustar la seva actuació als objectius i preus de col·locació, així com proposar al conseller d'Economia i Finances les mesures d'actuació més adequades d'acord amb el que preveu aquest Decret i, especialment, l'article 34 en relació amb els articles 29 i 30.
—1 S'autoritza el conseller d'Economia i Finances per dictar les disposicions adequades i fixar la resta de característiques i preus dels valors que preveu aquest Decret, així com per executar els actes necessaris per a la seva eficàcia, el qual pot delegar en el director general de Política Financera
—2 Tant les entitats col·laboradores com creadores de mercat que tinguin aquesta condició a l'empara del Decret 270/1996, de 23 de juliol, la continuaran tenint en els termes i les condicions que estableix el present Decret.
Queda derogat el Decret 270/1996, de 23 de juliol, i qualsevol altra norma del mateix rang o inferior que s'oposi o sigui contraria a aquest Decret.
Aquest Decret entra en vigor en la mateixa data de la seva publicació.